**FRISK NOK ELLER SYK?**

***Er barnet mitt friskt nok til å gå i barnehagen i dag?***

**Du kommer sikkert mange ganger til å stille deg selv spørsmålet. Hensikten med denne informasjonen er å gi råd som gjør det enklere for deg å avgjøre dette.**

For å avgjøre om barnet skal gå i barnehagen eller være hjemme, bør du alltid ta utgangspunkt i barnets behov. Et sykt og slapt barn trenger ro og omsorg, og da kan det være at hverdagen i barnehagen med mange barn og mange aktiviteter ikke er det beste stedet. Barnet kan være i barnehagen når det orker å delta i de vanlige aktivitetene, og når det kan være ute.

Generelt bør barnet ha utbytte av å være i barnehagen. Dersom almenntilstanden er sterkt nedsatt, barnet er slapt, grinete, ikke interessert i lek, har dårlig appetitt og ute av stand til å følge vanlige aktiviteter, bør det holdes hjemme fra barnehagen.

Foruten vurdering av barnets almenntilstand, tas smittefaren med i betraktning. Det kan anses som nødvendig å holde barnet hjemme for å beskytte de andre barna i barnehagen mot smitte. Dette gjelder spesielt ved diare eller oppkast, som er svært smittsomt for både barn og voksne i inntil 48 timer etter siste gang barnet hadde diare eller kastet opp.

Som mor eller far er du ekspert på ditt eget barn og kan ta den riktige bedømmelsen. Personalet som ser barnet i barnehagen kan bedømme om barnet klarer å være i gruppefellesskapet på avdelingen. Rådfør deg med dem om du er usikker.

**Kontakt lege dersom du er i tvil om barnets diagnose eller behandling.**

**Folkehelseinstituttet har gitt ut anbefaling til når et barn bør holdes borte fra barnehagen, og anbefalingene under tar utgangspunkt i dette:**

|  |  |
| --- | --- |
| ***Sykdom*** | ***Anbefaling*** |
| **Diare eller oppkast**("Omgangssyke") | Barnet holdes hjemme i akuttfasen. For å unngå spredning av sykdommen skal barnet holdes hjemme i 48 timer etter siste gang det kastet opp eller hadde diare. |
| **Feber** | Barnet skal holdes hjemme. Etter flere dager med feber, bør barnet ha en feberfri dag hjemme før det kommer tilbake til barnehagen. |
| **Forkjølelse** | Almenntilstanden avgjør om barnet holdes hjemme. |
| **Hoste** | Almenntilstanden avgjør om barnet holdes hjemme. |
| **Vondt i halsen** | Almenntilstanden avgjør om barnet holdes hjemme. |
| **Øreinfeksjon** | **Kontakt lege** Barnet kan gå i barnehagen dagen etter igangsatt behandling av antibiotika ved bakterieinfeksjon.Almenntilstanden avgjør om barnet holdes hjemme ved virus infeksjon. |
| **Halsbetennelse** | **Kontakt lege dersom du tror barnet har halsbetennelse.**Etter et døgn med antibiotika skal barnet være symptomfri. Almenntilstanden avgjør om barnet holdes hjemme dersom det ikke fortsatt har feber. |
| **Øyeinfeksjon** | **Kontakt lege*** Dersom legen finner at behandling ikke er nødvendig, kan barnet gå i barnehagen som normalt.
* Dersom barnet behandles med øyendråper, kan barnet gå i barnehagen dagen etter at behandling er igangsatt.
 |
| **Barnemark** | Barnet kan gå i barnehagen dagen etter igangsatt behandling (uten resept på apotek). Ofte er flere barn smittet, og derfor setter vi pris på å bli orientert dersom dere hjemme oppdager dette.  |
| **Vannkopper** | Barnet skal holdes hjemme til hudutslettet er tørket inn og almenntilstanden tillater det. |
| **Meslinger/Kusma eller Røde hunder**Sjelden pga. vaksineringsprogram | Barnet kan gå i barnehagen 1 uke etter sykdomsutbrudd dersom almenntilstanden tillater det. |
| **Kikhoste**Sjelden pga. vaksineringsprogram | **Kontakt lege**Barnet kan gå i barnehagen 5 dager etter at antibiotikabehandling er startet.Almenntilstanden avgjør dersom det har gått mer enn 3 uker siden symptomene startet (ikke lenger smittsomt). |
| **Brennkopper** | **Kontakt lege**Barnet skal behandles og holdes hjemme til hudutslettet er under kontroll, dvs. inntørket og ikke lenger væskende. Barn med små og få lesjoner som er godt tildekket kan gå i barnehagen. |
| **Hånd-,fot-og munnsyke** | Almenntilstanden avgjør om barnet holdes hjemme dersom det ikke har feber. |
| **Skarlagensfeber** | **Kontakt lege.**Barnet kan gå i barnehagen dagen etter at behandling er påbegynt så lenge almenntilstanden tillater dette. |

**Dersom barnet skal holdes hjemme fra barnehagen meldes dette direkte til barnets avdeling.**